L. Köteles, poslanec: (2002-05-30):
Pán predseda vlády a podpredseda vlády, ako je uverejnené tu v správe o činnosti Slovenskej informačnej služby, spravodajská služba v roku 2001 sa zaoberala aj problematikou korupcie a klientelizmu pracovníkov štátnych orgánov a inštitúcií a verejnoprávnych inštitúcií. Pozornosť sa zameriavala predovšetkým na sledovanie podvodov pri vydávaní a poskytovaní dotácií, licencií, povolení a príspevkov zo štátneho rozpočtu a zo štátnych fondov. Slovenská informačná služba odhalila korupciu a klientelizmus aj na niektorých ministerstvách a štátnych fondoch. Slovenskej informačnej službe sa podarilo získať aj nepriame dôkazy o korupcii, najmä o neprimeraných majetkových pomeroch podozrivých úradníkov. Z tohto dôvodu, vážený pán predseda vlády, vláda Slovenskej republiky, dovoľte mi položiť nasledujúce otázky: Na ktorých ministerstvách a štátnych fondoch boli odhalené prípady korupcie a klientelizmu? Ako boli riešené, kedy a ako budú uverejnené údaje o štátnych dotáciách za minulé roky? A v zmysle zákona o poslancoch Národnej rady Slovenskej republiky žiadam vás o zoznam štátnych dotácií v pôdohospodárstve od roku 1994, takže aj za minulé volebné obdobie, aj za naše obdobie doteraz. Takisto interpelujem v zmysle rokovacieho poriadku predsedu vlády Slovenskej republiky, podpredsedu vlády pre ľudské práva a národnosti, ministra výstavby a regionálneho rozvoja, ministra zahraničných vecí, ministra hospodárstva a ministra financií vo veci týkajúcej sa zníženia nezamestnanosti na východe Slovenska a otvorenia hraničných priechodov. V katastri obci Dobrá v súčasnosti je už vybudovaný veľmi moderný terminál kombinovanej dopravy so všetkými službami s prekládkovou kapacitou približne 3 mil. ton tovaru ročne. Problém, prečo štandardný terminál na európskej úrovni vybudovaný zo štátnych prostriedkov približne v hodnote 1 mld. korún je využívaný iba symbolicky, je prakticky nedostatok tovarovej záťaže, ktorý je výsledkom neúspešných rokovaní príslušných ministerstiev Slovenskej republiky s Ukrajinskou republikou a Maďarskou republikou o otvorení plánovaných cestných hraničných priechodov pre kombinovanú dopravu Čierna nad Tisou – Solomonove a Dobrá – Dámóc. Práve cez tento hraničný priechod z Ukrajinskej republiky do terminálu v Dobrej sa očakáva reálny tovarový tok ročne približne v 8 000 kamiónoch, čím by sa naplnila tovarová záťaž. Žiaľ, táto úloha zo strany ministerstiev od roku 1994 sa stále neplní (napr. posledným termínom otvorenia hraničného priechodu Čierna nad Tisou – Solomonove bol ešte jún 2000), i napriek prijatiu príslušných uznesení vlády Slovenskej republiky. Dodal by som, že pri využití predmetného terminálu je možné okamžite zvýšiť zamestnanosť približne o 200 ľudí, neskôr po dobudovaní logistického zázemia o ďalších 300 ľudí, čo pri 40-percentnej nezamestnanosti postihnutého regiónu by znamenalo ohromný výsledok. Zároveň by sme dosiahli tranzitné prepojenie východných, západných, južných a severných trhov kombinovanou dopravou i cez územie Slovenska. Z uvedeného je zrejmá naliehavosť otvorenia hraničných priechodov Čierna nad Tisou – Solomonove a Dobrá – Dámóc, čo je predovšetkým v záujme Slovenskej republiky. Z tohto dôvodu žiadam od vlády Slovenskej republiky upresnenie termínu otvorenia hraničných priechodov na východe Slovenska. M. Andel, podpredseda NR SR: Ďakujem vám, pán kolega, za vaše vystúpenie. Teraz slovo dávam pani poslankyni Záborskej.